b'\n_START_ARTICLE_\nIoan Demian\n_START_SECTION_\nStudii\n_START_PARAGRAPH_\nIoan Demian a urmat clasele primare \xc3\xaen comuna natal\xc4\x83 \xc8\x99i \xc3\xaen Brad, unde a absolvit \xc8\x99i clasele I-IV gimnaziale, la gimnaziul ortodox rom\xc3\xa2n. Clasele superioare le-a f\xc4\x83cut la liceul Andrei Baron de \xc8\x98aguna din Bra\xc8\x99ov, unde \xc8\x99i-a luat bacalaureatul \xc3\xaen anul \xc8\x99colar 1900-1901. \xc8\x98tiin\xc8\x9bele \xc3\xaen drept le-a f\xc4\x83cut la Universitatea din Budapesta, Debre\xc8\x9ben \xc8\x99i Cluj unde, \xc3\xaen anul 1906, \xc8\x99i-a luat \xc8\x99i Doctoratul \xc3\xaen drept. Stagiul de practic\xc4\x83 l-a f\xc4\x83cut la biroul avocatului Dr. Ioan Popp \xc3\xaen Brad, Virgil Olariu \xc3\xaen Deva \xc8\x99i Dr. Iustin Miron \xc3\xaen Cubin, jud. Timi\xc8\x99 Torontal, iar examenul de avocat la dat la Comisia examinatoare de pe l\xc3\xa2ng\xc4\x83 Curtea de Apel din T\xc3\xa2rgul-Mure\xc8\x99 \xc3\xaen anul 1908.\n_START_SECTION_\nActivitate profesional\xc4\x83\n_START_PARAGRAPH_\nCa t\xc3\xa2n\xc4\x83r avocat \xc8\x99i-a deschis biroul de avocatur\xc4\x83 din or\xc4\x83\xc8\x99elul S\xc4\x83nnicolaul-Mare, jude\xc8\x9bul Timi\xc8\x99-Torontal, unde a activat intens pe teren cultural-na\xc8\x9bional, economic, financiar, ca pre\xc8\x99edinte al desp\xc4\x83rt\xc4\x83m\xc3\xa2ntului \xe2\x80\x9eAstra", pre\xc8\x99edinte al reuniunii de c\xc3\xa2nt\xc4\x83ri \xe2\x80\x9eDoina", conduc\xc4\x83tor \xc8\x99i \xc3\xaentemeietor al mai multor \xc3\xaentreprinderi economice-comerciale din S\xc4\x83nnicolaul-Mare, apoi particip\xc3\xa2nd la toate luptele politice ale partidului na\xc8\x9bional rom\xc3\xa2n din partea nordic\xc4\x83 a Torontalului din anul 1909 p\xc3\xa2n\xc4\x83 \xc3\xaen anul 1931, c\xc3\xa2nd a fost numit notar public la judec\xc4\x83toria Biled \xc8\x99i a p\xc4\x83r\xc4\x83sit Sinnicolaul-Mare.\n_START_SECTION_\nActivitate politic\xc4\x83\n_START_PARAGRAPH_\n\xc3\x8en primele alegeri de dup\xc4\x83 Unire a fost ales deputat \xc3\xaen circumscrip\xc8\x9bia S\xc3\xa2nnicolaul-Mare, \xc3\xaen primul parlament al Rom\xc3\xa2niei-Mari. \xc3\x8en 1931 a \xc3\xaentemeiat un nou desp\xc4\x83r\xc8\x9b\xc4\x83m\xc4\x83nt al Astrei \xc8\x99i a organizat prima parohie ortodox\xc4\x83 rom\xc3\xa2n\xc4\x83. \xc3\x8en timpul Marii Adun\xc4\x83ri Na\xc8\x9bionale de la Alba Iulia Dr. I. Demian, \xc3\xaempreun\xc4\x83 cu preotul rom\xc3\xa2n ortodox, Dr. Petm Fle\xc8\x99eriu (din S\xc4\x83nnicolaul-Mare), ajun\xc8\x99i la Timi\xc8\x99oara \xc8\x99i v\xc4\x83z\xc3\xa2nd cordonul \xc8\x99i opreli\xc8\x99tea armatei s\xc3\xa2rbe\xc8\x99ti, au str\xc4\x83b\xc4\x83tut prin cordon cu multe greut\xc4\x83\xc8\x9bi, au luat calea de la Timi\xc8\x99oara \xc3\xaenapoi spre Periam \xc8\x99i apoi spre Aradul-Nou, unde au putut ajunge \xc8\x99i apuca trenul spre Alba-Iulia, ajung\xc3\xa2nd acolo \xc3\xaen diminea\xc8\x9ba zilei de 1 decembrie 1918 \xc8\x99i particip\xc3\xa2nd activ la marea \xc8\x99i \xc3\xaenfl\xc4\x83c\xc4\x83rata Adunare Na\xc8\x9bional\xc4\x83.'